ક્વોલિટી શેરો ખરીદવા બજારમાં કરેક્શનની રાહ જુઓ - NGS Business
ક્વોલિટી શેરો ખરીદવા બજારમાં કરેક્શનની રાહ જુઓ-સમાચાર-શેરબજાર-Economic Times Gujarati
ક્વોલિટી શેરો ખરીદવા બજારમાં કરેક્શનની રાહ જુઓ
9 Aug 2017, 1528 hrs IST, ET Bureau
નિફ્ટી 10,000ના સ્તરની નજીક ટ્રેડ થાય છે તથા મંદીવાળા અને તેજીવાળા વચ્ચે રસ્સાખેંચ ચાલે છે. રિઝર્વ બેન્કે ધિરાણનીતિની સમીક્ષામાં પોલિસી રેટમાં 25 બેસિસ પોઇન્ટ્સનો ઘટાડો કર્યો ત્યારે બજાર પાસે નિફ્ટીમાં 10,100નો અવરોધ પાર કરવાની તક હતી. જોકે આરબીઆઇના નિવેદન બાદ બજાર નિરાશ થયું હતું. રિઝર્વ બેન્કે હળવા નિવેદનની જગ્યાએ સાવધ નિવેદન આપ્યું હતું અને સંકેત આપ્યો હતો કે આ વર્ષે વ્યાજદરમાં ઘટાડો થશે નહીં.
બજારમાં દેખીતી રીતે થોડો અવરોધ છે. આપણને ઊંચા સ્તરે અથવા 10,000થી ઊંચા સ્તરે એફઆઇઆઇની વેચવાલી જોવા મળે છે. તેથી અમને સંપૂર્ણપણે વિશ્વાસ નથી કે બજારમાં આગામી સમયગાળામાં નોંધપાત્ર વધારા માટે પૂરતી ઊર્જા હોય.
બજારમાં ઊંચા સ્તરે થોડી થકાવટ જોવા મળે છે, પરંતુ મંદીવાળાને પણ વિશ્વાસ નથી અને તેનાથી બજારમાં કોઈ મોટી શોર્ટ પોઝિશન જોવા મળતી નથી. ભારતમાં વિદેશી પોર્ટફોલિયો રોકાણકારો અથવા એફપીઆઇના નાણાપ્રવાહમાં તાજેતરમાં ઘટાડો થયો છે, કારણ કે ઊંચા વેલ્યુએશન અને કોર્પોરેટ અર્નિંગમાં રિકવરીમાં વિલંબથી શેર માટેના આકર્ષણમાં ઘટાડો થયો છે.
ભારતના બજારમાં જુલાઈ દરમિયાન સતત બીજા મહિને વિદેશી નાણાપ્રવહમાં ઘટાડો થયો છે. જુલાઈમાં વિદેશી નાણાપ્રવાહ રૂ.2,461 કરોડ રહ્યો હતો, જે જૂનમાં આશરે રૂ.3,940 કરોડ હતો. અમેરિકામાં વ્યાજદરમાં વધારાની ચિંતા અને યુરોપિયન સેન્ટ્રલ બેન્ક દ્વારા લૂઝ મોનેટરી પોલિસીમાં બદલાવથી માત્ર ભારતમાં જ નહીં, પરંતુ તમામ ઊભરતાં બજારોમાં વિદેશી નાણાપ્રવાહમાં ઘટાડો થયો છે.
નિફ્ટીમાં 9,950 અને 9,800ના સ્તરે ટૂંકા ગાળાનો સપોર્ટ છે. તેનાથી નીચા સ્તરે જશે તો ટ્રેન્ડ નેગેટિવ બની શકે છે. ભારતનું બજાર હાલમાં 12 મહિનાની કમાણીના 24ના પીઇએ ટ્રેડ થઈ રહ્યું છે.
આ વેલ્યુએશન અત્યાર સુધીના સર્વોચ્ચ સ્તરની નજીક છે. તેનાથી મીન રિવર્સન લોજિકથી પીઇમાં ઘટાડો થઈ શકે છે. ટૂંકા ગાળા માટે તેનો અર્થ એવો થાય છે કે ભાવમાં ઘટાડો થશે અથવા બજારમાં કરેક્શન આવશે. તેથી અમે રોકાણકારોને તેમની પોઝિશન હળવી કરવાની ભલામણ કરીએ છીએ. જોકે રોકાણકારોએ બજારમાં હાલમાં શોર્ટ પોઝિશન પણ ન લેવી જોઈએ. રોકાણકારોએ ક્વોલિટી શેરો એકત્ર કરવા માટે બજારમાં કરેક્શનની રાહ જોવી જોઈએ.